এখান থেকে বের হয়ে আমাদের নির্দিষ্ট hop on hop off বাস ধরে আবারো চলতে লাগলাম। ফ্রান্সে প্রায় সারা বছরই বৃষ্টি থাকে, তারপরও মাঝে মাঝে এক আধটু বৃষ্টি হলেও আগষ্ট-সেপ্টেম্বর মাস হলো পর্যটকদের জন্য সবচেয়ে উত্তম সময়। আকাশ পরিষ্কার ঝকঝকে রোদ আর এই রকম আবহাওয়ার জন্যই এই সময় সারা পৃথিবী থেকে পর্যটকরা এসে প্যারিসে সাঙ্ঘাতিক ভিড় জমায়। দিনের বেলায় বাসের ছাদে বাসে সুন্দর প্যারিস শহর ঘুরে বেড়াচ্ছি কিছুটা রোমাঞ্চিত তো হবই। না আজ বৃষ্টি নেই, মেঘমুক্ত সুন্দর নীল আকাশ, ঠিক যেন ভালো মানুষের মন। ঘুরতে ঘুরতে আমরা এসে পড়লাম Champs Elysees Avenueতে, বলা যায় প্যারিসের সবচেয়ে সুন্দরতম এভিনিউ এইটি। এর পশ্চিম প্রান্তে রয়েছে ফ্রান্সের অন্যতম ল্যাণ্ডমার্ক Arc De Triomphe আর এর পূর্বপ্রান্তে আছে বিশ্বনন্দিত Louvre Museum। বিশ্ববিখ্যাত নামী-দামী কোম্পানীগুলির শোরুম এভিনিউর গুরুত্ব এবং সার্বিক শ্রীবৃদ্ধিতে নিঃসন্দেহে সহায়তা করেছে। দুদিকেই রয়েছে প্রায় রাস্তার সমান প্রশস্ত ফুটপাত, ফুটপাতেই লাগানো হয়েছে দু'সারি করে গাছ আর এর মাঝখানেই আসন পেতে বসে গেছে সুন্দর ভাবে সাজানো চারিদিক খোলা অস্থায়ী রেস্তোরাঁ ও পানশালা। ধূলা-বালি নেই, নেই কোন প্রকারের দূষণ, তাই সবধরনের লোকজন আরাম আয়েশে বসে খাচ্ছে, গল্প-গুজবে মেতে আছে।